**NACRT**

Na osnovu člana VI 2. (2) Ustava Federacije Bosne i Hercegovine («Službene novine Federacije Bosne i Hercegovine» br:1/94 i 13/97), člana 66. Ustava HNK («Službene novine HNK» broj:2/98), člana 13. Zakona o principima lokalne samouprave u Federaciji Bosne i Hercegovine («Službene novine Federacije Bosne i Hercegovine», broj: 49/06;51/09), člana 41. Zakona o lokalnoj samoupravi («Službene novine HNK» broj:4/00), člana 9. i 27. Privremene statutarne odluke Grada Konjic (Službeni glasnik br.5/22) Gradsko vijeće Konjic, na sjednici održanoj dana \_\_\_\_\_\_\_\_\_\_\_\_2022. .godine, usvojilo je:

**S T A T U T**

**Grada Konjica**

**I – OPĆE ODREDBE**

**Član 1.**

Ovim Statutom, u skladu sa Ustavom i Zakonom, uređuje se: statusna obilježja, samoupravni djelokrug, organi, međusobni odnosi organa, mjesna samouprava, neposredno učestvovanje građana u odlučivanju, finansiranje i imovina, budžet, propisi i drugi akti, javnost i transparentnost, promjena Statuta, zaštita prava na lokalnu samoupravu, odnosi i saradnja sa federalnim i kantonalnim vlastima i ombudsmenima, saradnja i udruživanje Grada, upravni nadzor u oblasti lokalne samouprave, povjeravanje javnih ovlaštenja iz samoupravnog djelokruga kao i druga pitanja od značaja za organizaciju i rad Grada Konjica.

**Član 2.**

Grad Konjic je jedinica lokalne samouprave uspostavljena zakonom sa pravima i obavezama utvrđenim Ustavom i Zakonom.

Grad Konjic je pravno lice.

**Član 3.**

U obavljanju poslova iz svoje nadležnosti Grad će poštovati osnovna prava i slobode svakog svoga građanina i konstitutivnih naroda: Bošnjaka, Hrvata i Srba zajedno sa ostalim, te će osigurati u najvećoj mogućoj mjeri njihovu zastupljenost u skladu sa članom IX 11. a. Ustava Federacije Bosne i Hercegovine.

U tom cilju Grad će osigurati jednaka prava i zalagati se za jednake životne uslove svih svojih građana, uvažavajući nacionalni, vjerski i kulturni identitet i podsticat će njihov miroljubivi suživot.

**II – STATUSNA OBILJEŽJA GRADA**

**Član 4.**

Naziv Grada je: Grad Konjic.

Sjedište Grada je u ulici M.Tita 62.

**Član 5.**

Područje Grada je dio državnog teritorija Bosne i Hercegovine i Federacije Bosne i Hercegovine.

Grad Konjic je u sastavu Hercegovačko-neretvanskog kantona.

**Član 6.**

Grad Konjic predstavlja stanovništvo grada Konjica, štiti njihov interes i promoviše razvoj.

Područje i granice grada utvrđene su posebnim zakonom.

Izmjena postojećih granica grada zahtijeva obaveznu prethodnu saglasnost Gradskog vijeća.

Područje grada obuhvata sljedeća naseljena mjesta i to:

Argud, Bale, Bare, Barmiš, Bijela, Bjelovčina, Blace, Blučići,Boždarevići, Borci, Bradina, Brda, Brđani, Budišnja Ravan, Bukovica, Bukovlje, Bulatovići, Bušćak, Buturović Polje, Čelebići, Čelina, Cerići, Ćesim, Čičevo, Crni Vrh, Čuhovići, Džajići, Džanići, Džepi, Din Do,Dobričevići, Doljani, Dolovi, Donja Vratna Gora, Donje Selo, Donje Višnjevice, Donji Čažanj, DonjiGradac, Donji Nevizdraci, Donji Prijeslop, Došćica, Dužani, Dubočani, Duboko, Dubravice, Dudle, Falanovo Brdo,

Gakići, Galjevo, Gapići, Glavatičevo, Gobelovina, Gorani, Goransko Polje, Gorica, Gornja Vratna Gora, Gornje Višnjevice, Gornji Čažanj, Gornji Gradac, Gornji Nevizdraci, Gostovići, Grabovci, Gradeljina, Grušča, Hasanovići, Herići, Homatlije, Homolje, Hondići, Hotovlje, Idbar, Jasenik, Javorik, Ježeprosina, Jezero, Jošanica, Kale, Kanjina, Kašići, Kostajnica, Koto, Krajkovići, Kralupi, Krtići, Krupac, Kruščica, Kula, Lađanica, Lisičići, Ljesovinja, Ljubuča, Ljusići, Ljuta, Ljuta, Lokva, Luka, Luko, Lukomir, Lukšije, Mirac, Mladeškovići, Mokro, Mrkosovice, Obrenovac, Obri, Odžaci, Orahovica, Orlište, Oteležani, Ovčari, Pačerani, Parsovići, Plavuzi, Požetva, Podhum, Podorašac, Pokojište, Polje, Polje Bijela, Prevlje, Radešine, Rajac, Raotići, Rasvar, Razići, Redžići, Repovci, Repovica, Ribari, Ribići, Seljani, Seljani, Seonica, Sitnik, Slavkovići, Solakova Kula, Sopot, Spiljani, Sreće, Stojkovići, Strgonice, Studenčica, Sultići, Šunji, Svijenča, Tinje, Tovarnica, Treboje, Trešnjevica, Trusina, Tuhobići, Turija, Ugošće, Veluša, Vinište, Vrbljani, Vrci, Vrdolje, Zabrđani, Zabrđe, Zagorice, Zaslivlje, Zelomići, Zukići i Živašnica.

**Član 7.**

Grad ima pečat kojim se potvrđuje izvornost službenih akata Grada i njenih organa, a bliže odredbe o pečatu utvrđuju se općim aktom Gradskog vijeća u skladu sa zakonom.

Grad ima grb i zastavu, kao i druge simbole čiji izgled utvrđuje Gradsko vijeće posebnom odlukom u skladu sa zakonom.

Grad ima svoj dan koji se utvrđuje odlukom Gradskog vijeća.

Povodom Dana grada dodjeljuju se gradska priznanja što se uređuje posebnom odlukom Gradskog vijeća.

**Član 8.**

Službeni jezici u gradu su bosanski, hrvatski i srpski jezik. Službena pisma su latinica i ćirilica.

Ostali jezici mogu se koristiti kao jezici komunikacije.

**III - SAMOUPRAVNI DJELOKRUG GRADA**

**Član 9.**

Grad je, u okviru svoga samoupravnog djelokruga, samostalan u odlučivanju o pitanjima i poslovima iz vlastite nadležnosti koje ne mogu biti ograničene ili uskraćene od federalnih ili kantonalnih vlasti osim u slučajevima i u okvirima utvrđenim Ustavom i Zakonom, odnosno podliježe samo nadzoru ustavnosti i zakonitosti ovlaštenih državnih organa

**Član 10.**

Grad u okviru samoupravnog djelokruga, u skladu sa Ustavom i Zakonom ima vlastite nadležnosti, u okviru kojih naročito obavlja poslove koji se odnose na:

1. Osiguranje i zaštitu ljudskih prava i osnovnih sloboda navedenih članovima II A. 1-7. Ustava Federacije BiH, Ustava BIH i Evropske konvencije za zaštitu ljudskih prava ,
2. Donošenje budžeta Grada ;
3. Donošenje programa i planova razvoja Grada i stvaranje uslova za privredni razvoj i zapošljavanje;
4. Utvrđivanje i provođenje politike uređenja prostora i zaštite čovjekove okoline;
5. Donošenje planova prostornog uređenja, i provedbenih planova uključujući zoniranje;
6. Utvrđivanje i provođenje stambene politike i donošene programa stambene i druge izgradnje.
7. Utvrđivanje politike korištenja i utvrđivanje visine naknade za korištenje javnih dobara;
8. Utvrđivanje i vođenje politike raspolaganja, korištenja i upravljanja građevinskim zemljištem;
9. Utvrđivanje politike upravljanja i raspolaganja imovinom Grada ;
10. Utvrđivanje politike upravljanja prirodnim resursima grada i politike raspodjele sredstava ostvarenih po osnovu njihovog korištenja;
11. Upravljanje, finansiranje i unapređenje djelatnosti i objekata lokalne komunalne infrastrukture i to:
	* Vodosnabdijevanje, odvođenje i prerada otpadnih voda;
	* Prikupljanje i odlaganje čvrstog otpada;
	* Održavanje javne čistoće;
	* Gradska groblja;
	* Lokalni putevi i mostovi;
	* Ulična rasvjeta;
	* Javna parkirališta;
	* Parkovi;
12. Organizovanje i unapređenje lokalnog javnog prevoza*;*
13. Utvrđivanje politike predškolskog obrazovanja, unaprjeđenje mreže ustanova, te upravljanje i finansiranje javnih ustanova predškolskog obrazovanja;
14. Osnivanje, upravljanje, finansiranje i unaprjeđenje ustanova osnovnog obrazovanja;
15. Osnivanje, upravljanje, finansiranje i unaprjeđenje ustanova i izgradnja objekata za zadovoljavanje potreba stanovništva u oblasti kulture i sporta;
16. Ocjenjivanje rada ustanova i kvaliteta usluga u djelatnosti zdravstva, socijalne zaštite, obrazovanja, kulture i sporta, te osiguranje finansijskih sredstva za unaprjeđenje njihovog rada i kvaliteta usluga u skladu sa potrebama stanovništva i mogućnostima Grada ;
17. Analiza stanja javnog reda i mira, sigurnosti ljudi i imovine, te predlaganje mjera prema nadležnim organima za ova pitanja;
18. Organizacija, provođenje i odgovornost za mjere zaštite i spasavanja ljudi i materijalnih dobara od elementarnih nepogoda i prirodnih katastrofa;
19. Uspostavljanje i vršenje inspekcijskog nadzora nad izvršavanjem propisa iz vlastitih nadležnosti;
20. Donošenje propisa o porezima, naknadama, doprinosima i taksama iz nadležnosti Grada;
21. Raspisivanje referenduma za područje grada;
22. Raspisivanje javnog zajma i odlučivanje o zaduženju Grada ;
23. Preduzimanje mjera za osiguranje higijene i zdravlja;
24. Osiguravanje uslova rada lokalnih radio i TV stanica u skladu sa zakonom;
25. Osiguravanje i vođenje evidencija o ličnim stanjima građana i biračkih spiskova;
26. Poslove iz oblasti premjera i katastra zemljišta i evidencije o nekretninama;
27. Organiziranje efikasne lokalne uprave prilagođene lokalnim potrebama, te obavljanje upravnih poslova iz svoje nadležnosti;
28. Uspostavljanje organizacije mjesne samouprave;
29. Zaštitu životinja.

**Član 11.**

Grad pored vlastitih nadležnosti izvršava poslove federalnih i kantonalnih vlasti koje joj te vlasti povjere u skladu sa zakonom, uz obavezno pribavljanje prethodne saglasnosti Grada za prihvatanje obavljanja tih poslova.

Prijenos i povjeravanje Gradu poslova iz prethodnog stava mora biti praćeno dodjelom sredstava potrebnih za njihovo efikasno obavljanje.

**Član 12.**

Gradski organi vlasti, službe za upravu i druge službe, institucije koje vrše javna ovlaštenja i drugi gradski organi primjenjivat će i poštovati prava i slobode predviđene Ustavom, Zakonom i ovim Statutom.

**IV. – ORGANI GRADA**

**Član 13.**

Organi Grada su:

Gradsko vijeće i gradonačelnik/ca.

**Član 14.**

Ovlaštenja i obaveze koje proizilaze iz samoupravnog djelokruga Grada podijeljene su između Gradskog vijeća kao predstavničkog organa i gradonačelnika/ce kao izvršnog organa.

Ako zakonom ili drugim propisom nije jasno određeno koji je organ nadležan za obavljanje poslova iz samoupravnog djelokruga Grada, svi poslovi i zadaci što se odnose na uređivanje odnosa iz samoupravnog djelokruga Grada (normativne naravi) u nadležnosti su gradskog vijeća, a svi izvršni poslovi i zadaci u nadležnosti su gradonačelnika/ce.

Ako se radi o izvršnim poslovima, a nije određena nadležnost za njihovo obavljanje, nadležna je Gradska Služba koju ovlasti gradonačelnik/ca.

**1. GRADSKO VIJEĆE**

**Član 15.**

Gradsko vijeće je predstavnički organ građana i organ lokalne samouprave Grada Konjica, izabran na osnovu općeg biračkog prava na neposrednim izborima tajnim glasanjem, na način određen Zakonom.

Mandat Gradskog vijeća traje četiri godine.

Gradsko vijeće ima 27 članova (vijećnika/ca).

Gradsko vijeće ima predsjednika-cu Gradskog vijeća i zamjenika-cu predsjednika Gradskog vijeća.

**Član 16.**

Gradsko vijeće u okviru svoje nadležnosti:

* Priprema i dvotrećinskom većinom glasova usvaja Statut Grada ;
* Utvrđuje općinsku politiku u okviru nadležnosti Grada i prati njeno ostvarivanje;
* Usvaja budžet, izvještaj o izvršenju budžeta Grada i završni račun;
* Donosi razvojne, prostorne i urbanističke planove i programe, te provedbene planove, uključujući zoniranje;
* Donosi propise o porezima, taksama, naknadama i doprinosima Grada u skladu sa zakonom;
* Donosi odluke o upravljanju i raspolaganju imovinom Grada;
* Donosi odluke o zaduživanju;
* Donosi programe uređenja građevinskog zemljišta;
* Donosi plan korištenja javnih površina;
* Donosi odluke o organizaciji mjesne samouprave i nazivima ulica, trgova i dijelova naseljenih mijesta;
* Donosi odluke o udruživanju jedinica lokalne samouprave u savez i druge oblike organiziranja;
* Donosi odluke o proglašenju praznika Grada;
* Donosi odluke o nagradama i priznanjima Grada.
* Bira i razrješava predsjednika-cu i zamjenika-cu predsjenika Gradskog vijeća;
* Imenuje članove radnih tijela koje osniva Vijeće, kao i druga lica kada je to zakonom i Statutom utvrđeno;
* Odlučuje o pokretanju postupka opoziva gradonačelnika/ce;
* Donosi odluke o raspisivanju referenduma;
* Donosi program rada Gradskog vijeća ,
* Razmatra godišnje izvještaje o provođenju gradske politike i aktivnostima gradonačelnika/ce;
* Osniva preduzeća i ustanove za ostvarivanje vlastitih nadležnosti, kao i za obavljanje poslova od interesa za Grad;
* Ocjenjuje rad ustanova i kvalitet usluga u djelatnosti zdravstva, socijalne zaštite, obrazovanja, kulture i sporta najmanje jednom godišnje, te osigurava finansijska sredstva za unapređenje njihovog rada i kvaliteta usluga, u skladu sa potrebama stanovništva i mogućnostima Grada;
* Analizira stanje javnog reda i mira, sigurnosti ljudi i imovine najmanje jednom godišnje,te predlaže mjere prema nadležnim organima;
* Donosi Poslovnik o svom radu;
* Donosi odluke za čije donošenje je nadležan po zakonu, ovom Statutu ili drugim aktima;
* Obavlja druge poslove utvrđene zakonom i Statutom.

**Član 17.**

Gradsko vijeće imenuje i razriješava Zdravstveni savjet Grada Konjica.

Zdravstveni savjet broji osam (8) članova od čega:

* predstavnik jedinice lokalne samouprave-1 član
* predstavnik pacijenata-1član
* predstavnik mladih-1član
* predstavnik komora iz oblasti zdravstva -1član
* predstavnik stručnih udruženja -1 član
* predstavnik sindikata -1 član
* predstavnik zdravstvenih ustanova odnosno privatnih praksi - 1 član
* predstavnik Crvenog križa -1 član

Nadležnost Zdravstvenog savjeta utvrđena je članom 14. Zakona o zdravstvenoj žaštiti FBiH.

**Član 18.**

Organizacija i način rada Gradskog vijeća detaljnije se uređuje Poslovnikom o radu Gradskog vijeća.

Rad Gradskog vijeća je javan.

Izuzetno, Gradsko vijeće može odlučiti da određena pitanja razmatra bez prisustva javnosti.

**Član 19.**

Gradsko vijeće može početi sa radom ako je na sjednici prisutna većina od ukupnog broja vijećnika/ca.

Gradsko vijeće donosi odluke nadpolovičnom većinom ukupnog broja vijećnika/ca, ukoliko nije drugačije utvrđeno zakonom, ovim Statutom ili Poslovnikom o radu Gradskog vijeća.

**Član 20.**

Prva sjednica Gradskog vijeća, u novom sazivu, biće održana najkasnije trideset dana nakon objavljivanja rezultata izbora u “Službenom glasniku BiH”.

Prvu sjednicu Gradskog vijeća u novom sazivu, saziva predsjednik iz prethodnog saziva Gradskog vijeća i njome predsjedava do izbora novog predsjednika Gradskog vijeća.

Ako predsjednik Gradskog vijeća prethodnog saziva ili njegov/njen zamjenik/ca ne sazove konstitutivnu sjednicu u roku iz prethodnog člana, sjednicu će sazvati najstariji vijećnik/ca novog saziva.

**Član 21.**

Na prvoj sjednici Gradskog vijeća, većinom glasova ukupnog broja vijećnika (tajnim glasanjem) vrši se izbor predsjednika i zamjenika/ce predsjednika Gradskog vijeća.

Gradonačelnik/ca i predsjednik Gradskog vijeća, u slučaju kada je Gradsko vijeće višenacionalnog sastava, ne mogu biti iz reda istog konstitutivnog naroda odnosno iz reda ostalih, izuzev u slučaju kada jedan konstitutivni narod čini više od 80% stanovništva grada Konjica, prema posljednjem popisu stanovništva u Bosni i Hercegovini.

**Član 22.**

Pravo predlaganja kandidata za predsjedavajućeg/ću Gradskog vijeća ima svaki vijećnik/ca ili grupa vijećnika/ca Gradskog vijeća.

Konačan prijedlog kandidata za izbor na funkciju iz prethodnog stava daje Komisija za izbor, imenovanja.

Izbor predsjednika-ce Gradskog vijeća i zamjenika/ce predsjednika-ce Gradskog vijeća vrši se tajnim glasanjem.

**Član 23.**

Predsjednik-ca Gradskog vijeća predstavlja Gradsko vijeće i predsjedava sjednicama Gradskog vijeća.

Mandat predsjednika-ce i zamjenika/ce predsjednika-ce Gradskog vijeća traje 4 godine osim u slučaju razrješenja ili smjene.

Predsjednik-ca Gradskog vijeća svoju funkciju može obavljati profesionalno ili volonterski o čemu odluku donosi Gradsko vijeće.

Zamjenik/ca predsjednika-ce Gradsko vijeća svoju funkciju obavlja volonterski.

**Član 24.**

U vršenju svoje funkcije predsjednik-ca Gradskog vijeća i zamjenik/ca predsjednika-ce Gradskog vijeća imaju ovlaštenja i dužnosti koja proizilaze iz Ustava i Zakona, ovog Statuta i Poslovnika o radu Gradskog vijeća. Radno-pravni status predsjednika koji obavlja funkciju profesionalno regulisat će se u skladu sa zakonom.

Predsjednik/ca i zamjenik/ca predsjednika/ce Gradskog vijeća mogu podnijeti ostavku,odnosno mogu biti opozvani prije isteka mandata, odlukom Gradskog vijeća.

**Član 25.**

Gradsko vijeće ima sekretara Gradskog vijeća koji je državni službenik.

**Član 26.**

Gradsko vijeće može, kao stalna ili povremena radna tijela obrazovati komisije, savjete, odbore, radne grupe i druga tijela, čiji se sastav, djelokrug i način rada uređuje Poslovnikom o radu Gradskog vijeća.

Prilikom imenovanja članova stalnih i povremenih radnih tijela Gradsko vijeće će voditi računa da sastav tijela osigura ravnopravnu zastupljenost spolova u skladu sa zakonom.

**Član 27.**

Članovi radnih tijela Gradskog vijeća imaju pravo na naknadu za svoj rad i druga prava utvrđena odlukom Gradskog vijeća u skladu sa zakonom.

**GRADSKI VIJEĆNIK/CA**

**Član 28.**

Gradski/a vijećnik/ca (u daljem tekstu: vijećnik) je predstavnik/ca svih građana grada u Gradskom vijeću, izabran neposrednim i tajnim glasanjem, sa mandatom, pravima i obavezama propisanim ustavom, zakonom i ovim Statutom.

Mandat vijećnika /ce prestaje u slučajevima utvrđenim Izbornim zakonom BiH.

 **Član 29.**

Vijećnik/ca vrši svoje dužnosti u skladu sa zakonom, ovim Statutom i Poslovnikom o radu Gradskog vijeća.

Vijećnik/ca se u javnom životu treba ponašati na primjeren i etičan način, te obavljati svoje dužnosti savjesno i isključivo za dobrobit građana grada.

Vijećnik/ca ima pravo na naknadu (paušal) i druga prava utvrđena zakonom za obavljanje svoje dužnosti.

**Član 30.**

Ni jedan vijećnik/ca ne smije učestvovati niti savjetodavno, niti u odlučivanju, u stvarima u kojima odluka njima lično ili njegovim / njenim bližnjim može donijeti direktnu korist ili štetu.

Nespojive su dužnosti gradonačelnika /ce, državnog službenika /ce i ostalih lica određenih zakonom sa dužnosti vijećnika /ce u Gradskom vijeću.

**Član 31.**

Gradski /e vijećnici /ce su dužni čuvati službenu tajnu o stvarima, koje po njihovoj naravi ili po izričitom zaključku treba tretirati kao povjerljive.

Dužnost čuvanja službene tajne iz prethodnog stava ostaje i nakon prestanka mandata.

**Član 32.**

U vršenju svoje dužnosti u okviru lokalne samouprave, vijećnik/ca naročito:

* učestvuje u donošenju odluka iz nadležnosti Gradskog vijeća i doprinosi kreiranju i provođenju politike grada , kroz izvršavanje zakona, drugih propisa i općih akata;
* pokreće rasprave i daje inicijative za razmatranje i rješavanje pitanja iz nadležnosti Vijeća;
* predlaže donošenje odluka iz nadležnosti Gradskog vijeća;
* postavlja vijećnička pitanja o ostvarivanju i zaštiti prava građana u sprovođenju zakona i drugih propisa, te zakonitosti rada i postupanja službi za upravu i drugih službi, odnosno institucija koje imaju javna ovlaštenja;

**Član 33.**

Vijećnik /ca odgovara za ustavnost i zakonitost akata koje donosi Gradsko vijeće u okviru svojih nadležnosti.

**2. GRADONAČELNIK/CA**

**Član 34.**

Gradonačelnik /ca je izvršni organ Grada, koji obavlja funkcije utvrđene Ustavom, Zakonom i ovim Statutom.

Gradonačelnik /ca se bira direktnim izborom od birača upisanih u Centralni birački spisak u gradu Konjicu, na način i po postupku utvrđenim zakonom.

**Član 35.**

Gradonačelnik/ca obavlja dužnost za vrijeme mandata na koji je izabran.

Mandat Gradonačelnika /ce traje četiri godine.

Gradonačelnik/ca svoju dužnost obavlja profesionalno, a njegovu /njenu visinu plaće utvrđuje Gradsko vijeće, u skladu sa zakonom.

Radno - pravni status gradonačelnika/ce, regulisan je zakonom.

Gradonačelniku/ci prestaje mandat prije isteka vremena na koji je izabran/na u skladu sa Izbornim zakonom BiH.

**Član 36.**

Gradonačelnik/ca može biti opozvan/a po postupku propisanim zakonom.

Inicijativu za pokretanje postupka opoziva gradonačelnika/ce sa obrazloženjem može pokrenuti Gradsko vijeće sa glasovima 1/3 vijećnika/ca Gradskog vijeća ili 10 % registriranih birača na području grada.

Gradsko vijeće je dužno sve inicijative za pokretanje postupka opoziva gradonačelnika/ce iz stava 2. ovog člana staviti na dnevni red prve naredne sjednice Gradskog vijeća.

U slučaju prihvaćanja inicijative, Gradsko vijeće dužno je donijeti odluku o pokretanju postupka opoziva gradonačelnika/ce u roku od 30 dana.

Odluka o pokretanju opoziva gradonačelnika/ce donosi se većinom glasova od ukupnog broja vijećnika/ca u Gradskom vijeću.

Ako Gradsko vijeće donese odluku o prihvaćanju inicijative za pokretanje postupka opoziva gradonačelnika/ce, sprovodi se postupak u kojem građani odlučuju direktnim tajnim glasanjem.

Mandat gradonačelnika/ce prestaje ukoliko natpolovična većina građana koji su glasali donese odluku o opozivu gradonačelnika/ce.

Odluka građana je obvezujuća za Gradsko vijeće i gradonačelnika/ce.

**Član 37.**

Dužnost gradonačelnika/ce u slučaju prestanka mandata prije isteka vremena na koje je izabran (u skladu sa odredbom člana 1.10. Izbornog zakona BiH) i u slučaju kad je gradonačelniku prestao mandat zbog provedenog postupka opoziva u skladu sa zakonom, do ponovnog izbora gradonačelnika/ce vrši osoba izabrana od strane Gradskog vijeća nadpolovičnom većinom od ukupnog broja članova Gradskog vijeća.

**Član 38.**

Gradonačelnik /ca, kao izvršni organ Grada, u okviru svoje nadležnosti:

* Predstavlja i zastupa Grad u skladu sa Ustavom, Zakonom i Statutom;
* Donosi akte iz svoje nadležnosti;
* Izrađuje i Gradskom vijeću na usvajanje podnosi nacrt i prijedlog budžeta, ekonomske planove, razvojne planove, investicione programe, prostorne i urbanističke planove i ostale planske i regulatorne dokumente koji se odnose na korištenje i upravljanje zemljištem, uključujući zoniranje i korištenje javnog zemljišta;
* Obrazuje Savjet gradonačelnika i rukovodi radom Savjeta;
* Donosi Poslovnik o radu Savjeta kojim se uređuju pojedinosti o radu Savjeta gradonačelnika;
* Izvršava Budžet u skladu sa Zakonom o Budžetima FBiH i Odluke o izvršavanju Budžeta Grada Konjica;
* Predlaže odluke i druge opće akte Gradskom vijeću;
* Provodi politiku Grada u skladu sa odlukama Gradskog vijeća, izvršava budžet Grada i osigurava primjenu odluka i drugih akata Gradskog vijeća i podnosi izvještaj o izvršenju budžeta;
* Izvršava zakone i druge propise čije je izvršenje povjereno Grada;
* Utvrđuje organizaciju službi za upravu i drugih službi Grada na način da osigura efikasno i efektivno vršenje poslova iz nadležnosti Grada;
* Donosi pravilnik o unutrašnjoj organizaciji službi Grada kojim osigurava kompetentnu, proaktivnu, odgovornu, otvorenu, efikasnu i efektivnu administraciju;
* Realizira saradnju jedinica lokalne samouprave s drugim općinama, gradovima, međunarodnim i drugim organizacijama u skladu sa odlukama i zaključcima Gradskog vijeća i njegovih radnih tijela:
* Podnosi izvještaj Gradskom vijeću o ostvarivanju politike Grada, i svojim aktivnostima;
* Obavlja i druge poslove utvrđene zakonom, drugim propisima, ovim statutom i aktima Gradskog vijeća.

**Član 39.**

Gradonačelnika/cu za vrijeme privremene odsutnosti ili spriječenosti zamjenjuje dužnosnik ili službenik organa uprave kojeg on ovlasti.

**Član 40.**

Grdonačelnika/cu je odgovoran /na za ustavnost i zakonitost akata koje donosi, odnosno predlaže Gradskom vijeću.

**ORGANIZACIJA GRADSKE UPRAVE**

**Član 41.**

Poslove lokalne samouprave i uprave iz djelokruga Grada, obavljaju se u okviru Jedinstvenog gradskog organa uprave na način utvrđen zakonom ili drugim propisima.

 **Član 42.**

U okviru jedinstvenog gradskog organa uprave formiraju se gradske službe za upravu.

Gradske službe za upravu, u okviru prava i dužnosti Grada, izvršavaju zakone i druge propise, odluke i druge opće akte Gradskog vijeća, gradonačelnika, prate stanje u upravnim oblastima za koje su osnovane, rješavaju u upravnim stvarima, provode nadzor, preduzimaju mjere za koje su zakonom ili drugim propisom ovlaštene, pripremaju odluke i opće akte, te obavljaju druge poslove iz okvira svoje nadležnosti.

Pomoćnici gradonačelnika daju stručno mišljenje gradonačelniku iz nadležnosti gradskih službi kojima rukovode, a koja se razmatraju na sjednicama i odgovorni su za zakonitost u radu poslova u okviru rada službe kojom rukovode.

 **Član 43**.

Gradonačelnik /ca je odgovoran /na za uredno obavljanje poslova gradske uprave kojom rukovodi, nadređen /a je svim službenicima / ama koje postavlja.

Odlukom o organizaciji i djelokrugu rada Jedinstvenog gradskog organa uprave uređuje se broj, naziv, djelokrug poslova gradskih službi, način rukovođenja i kordinacije te druga pitanja važna za organizaciju i djelokrug rada organa, a unutrašnja organizacija i sistematozacija radnih mjesta uređuje se Pravilnikom o unutrašnjoj organizaciji Jedinstvenog gradskog organa uprave.

Radnopravni status državnih službenika koji obavljaju poslove osnovne djelatnosti i namještenika koji obavljaju administrativno-tehničke i poslove pomoćne djelatnosti regulisan je zakonom.

 **Član 44.**

Gradonačelnik/ca uređuje Gradsku upravu i rukovodi organizacionim jedinicama (službama) što je moguće ekonomičnije i djelotvornije, nadzire uredno obavljanje upravnih poslova.

Gradonačelnik/ca putem gradskih službi prati rad, daje preporuke i preduzima mjere prema pravnim licima čiji je osnivač Gradsko vijeće.

Radom službe upravlja pomoćnik /ca gradonačelnika /ce.

Pomoćnici gradonačelnika čine Savjet gradonačelnika.

Djelokrug i način Savjeta gradonačalnika uređuje se posebnim propisom koga donosi gradonačalnik u skladu sa Zakonom i Statutom Općine.

 **Član 45.**

Gradonačelnik /ca može obrazovati Ured gradonačelnika /ce radi koordinacije pripremnih i izvršnih poslova Gradske uprave i lokalne samouprave i koji pomaže gradonačelniku/ci.

Uredom gradonačelnik /ce rukovodi sekretar Grada koga imenuje gradonačelnik /ca i koji je državni službenik /ca.

Sekretar učestvuje u svim važnijim upravnim poslovima.

Pojedinosti o radu ureda uređuju se Uputstvom gradonačelnika /ce.

**Član 46.**

Sastav svih tijela i službi Grada treba odražavati nacionalnu strukturu stanovništva grada**,** a prema posljednjem objavljenom popisu stanovništva.

**V – MEĐUSOBNI ODNOSI GRADSKOG VIJEĆA I GRADONAČELNIKA/CE**

**Član 47.**

Međusobni odnosi Gradskog vijeća i gradonačelnika/ce zasnivaju se na Ustavu, Zakonu i ovom Statutu, uz pojedinačnu odgovornost za ostvarivanje vlastitih nadležnosti i zajedničku odgovornost za funkcionisanje i razvoj grada.

**Član 48.**

U roku od tri mjeseca od konstituirajuće (prve) sjednice Gradskog vijeća, gradonačelnik/ca dostavlja Gradskom vijeću prijedlog koji sadrži osnove programa i politike koje treba ostvariti u toku mandata.

U roku od narednih 30 dana Gradsko vijeće razmatra program iz prethodnog stava ovog člana.

**Član 49.**

Gradsko vijeće vrši provjeru provođenja programa svake godine, najkasnije u mjesecu martu za prethodnu kalendarsku godinu.

**Član 50.**

Gradsko vijeće, odnosno gradonačelnik/ca može u roku od tri dana nakon donošenja odluke zatražiti da Gradsko vijeće, odnosno gradonačelnik/ca preispita odluku ili akt koji smatra neustavnim ili nezakonitim.

U slučaju iz prethodnog stava nadležni organ dužan je preispitati svoju odluku, odnosno akt u roku od 30 dana i obavijestiti Gradsko vijeće, odnosno gradonačelnika/cu o svojoj odluci, do kada se taj akt neće izvršiti.

Kada Gradsko vijeće, odnosno gradonačelnik/ca potvrdi svoju odluku, odnosno akt, Gradsko vijeće, odnosno gradonačelnik/ca može u roku od 15 dana pokrenuti postupak preispitivanja odluke, odnosno akta pred nadležnim organom u skladu sa ustavom i zakonom.

**Član 51.**

Gradsko vijeće, odnosno gradonačelnik/ca može u roku od tri dana nakon donošenja odluke zatražiti da Gradsko Vijeće, odnosno gradonačelnik/ca preispita odluku, ili akt koji smatra štetnim po Grad , a čije izvršenje može proizvesti nepopravljivu štetu po interese ili imovinu Grada.

Organ koji je donio odluku preispitat će je najkasnije u roku od 15 dana, do kada se ona ne primjenjuje.

**Član 52.**

Gradonačelnik/ca je dužan/na redovno informirati Gradsko vijeće o ostvarivanju Gradske politike, te odgovarati na vijećnička pitanja i inicijative, najkasnije u roku od 30 dana, što će se pobliže urediti Poslovnikom o radu Gradskog vijeća.

**Član 53.**

Gradsko vijeće je dužno da razmotri prijedlog akta odnosno informaciju koji podnese gradonačelnik/ca i da se o istom izjasni najkasnije u roku od 30 dana.

**VI – MJESNA SAMOUPRAVA**

**Član 54.**

Mjesna samouprava u Gradu ostvaruje se u mjesnoj zajednici, te mjesnim područjima.

Mjesno područje je teritorijalno određen dio mjesne zajednice, koji čini dio naselja ili jedno naselje ili više međusobno povezanih naselja.

**Član 55.**

Mjesnu zajednicu, kao obavezni oblik mjesne samouprave osniva Gradsko vijeće.

Odlukom o osnivanju mjesne zajednice utvrđuje se: naziv, sjedište, područje mjesne zajednice, mjesna područja, odnosno drugi dijelovi mjesne zajednice, kao i druga pitanja u vezi sa ostvarivanjem mjesne samouprave i radom Mjesne zajednice.

**Član 56.**

Mjesna zajednica ima svojstvo pravnog lica u okviru prava i dužnosti utvrđenih Statutom i Odlukom o organizaciji i osnivanju mjesnih zajednica na području grada Konjic.

**Član 57.**

Statutom mjesne zajednice, u skladu sa ovim Statutom i odlukom o osnivanju mjesne zajednice utvrđuju se poslovi koje vrši mjesna zajednica, organi i postupak izbora, organizacija i rad organa, način odlučivanja i druga pitanja od značaja za rad mjesne zajednice.

Statut mjesne zajednice donosi zbor građana mjesne zajednice, a saglasnost na isti daje Gradsko vijeće.

**Član 58.**

Mjesna zajednica može biti osnovana za jedno naseljeno mjesto, više međusobno povezanih manje naseljenih mjesta, ili za veći dio naselja koji u odnosu na ostale dijelove naselja čini cjelinu. Inicijativu za osnivanje mjesne zajednice mogu pokrenuti građani, udruženja građana sa područja naseljenog mjesta za čije se područje predlaže osnivanje mjesne zajednice, Gradsko vijeće ili gradonačelnik/ca.

**Član 59.**

Građani u mjesnoj zajednici kroz organe mjesne zajednice odlučuju o poslovima značajnim za život i rad na području mjesne zajednice, a naročito:

* pokreću i učestvuju u javnoj raspravi kod pripreme i donošenja urbanističkih planova na području mjesne zajednice, pokreću inicijative, daju mišljenja i učestvuju u izgradnji komunalnih objekata i objekata u općoj upotrebi;
* pokreću i učestvuju u raspravama o inicijativama i aktivnostima za razvoj privrede i društvenih djelatnosti;
* brinu o zaštiti osoba kojima je potrebna pomoć i u tu svrhu pokreću saradnju sa stručnim organima u oblasti socijalne zaštite;
* staraju se o razvoju kulture i sporta i stvaraju uslove za dostupnost ustanova i objekata kulture i sporta svim građanima, a pogotovo mladim;
* stvaraju uslove i preduzimaju mjere za očuvanje i zaštitu prirodnih i radom ostvarenih vrijednosti čovjekove sredine;
* drugim poslovima utvrđenim statutom mjesnih zajednica vodeći računa o vrsti i obimu potreba, raspoloživim sredstvima, kao i interesima građana u cjelini.

**Član 60.**

Grad može, uz obezbjeđenje finansijskih sredstava, prenijeti na mjesnu zajednicu izvršavanje određenih poslova iz svoje nadležnosti, a naročito izgradnju, održavanje i upravljanje objektima za potrebe obrazovanja, sporta, kulture, kao i drugih sadržaja.

Odluku o prenosu poslova iz prethodnog stava donosi Gradsko vijeće.

**Član 61.**

Ukoliko je u mjesnoj zajednici organizovano izvršavanje određenih decentraliziranih poslova, za čije obavljanje neposredno nije nadležan Grad, predstavnici organa mjesne zajednice i predstavnici decentralizovanih poslova obavezni su ostvarivati koordinaciju i suradnju u cilju podizanja nivoa saradnje i kvaliteta usluga.

**Član 62.**

Prava i dužnosti mjesnih zajednica, utvrđena zakonom i ovim Statutom, ne mogu biti uskraćena ili ograničena od gradske ili druge vlasti.

**Član 63.**

Organi mjesne zajednice su:

* Savjet mjesne zajednice i
* Zbor građana mjesne zajednice.

**Član 64.**

Savjet mjesne zajednice je organ odlučivanja i konsultovanja o pitanjima od neposrednog interesa građana mjesne zajednice, koja su utvrđena zakonom, ovim Statutom i Statutom mjesne zajednice.

**Član 65.**

Organi mjesne zajednice donose programe i planove rada, koji moraju biti usklađeni sa politikom i programima i planovima koje donosi Gradsko vijeće.

**Član 66.**

Organi mjesne zajednice odlučuju o poslovima koji se finansiraju iz sredstava koja se neposredno prikupljaju od građana ili na drugi način i prenesenim poslovima.

**Član 67.**

Prije donošenja odluke iz svoje nadležnosti, Savjet mjesne zajednice je dužan konsultovati zbor građana mjesne zajednice.

**Član 68.**

Savjet mjesne zajednice će biti obavezno konsultovan o pitanjima o kojima gradsko vijeće odlučuje dvotrećinskom većinom i u postupku donošenja budžeta i planova Grada.

Konsultovanje iz prethodnog stava vrši se u fazi priprema i u postupku donošenja odluka, na način utvrđen Statutom mjesne zajednice.

Savjet mjesne zajednice je obavezan dati mišljenje i o drugim pitanjima o kojima je zatražena konsultacija od Gradskog vijeća ili gradonačelnika /ce.

O ostalim pitanjima Savjet mjesne zajednice će biti konsultovan na način i pod uslovima utvrđnim Statutom mjesne zajednice.

**Član 69.**

Za člana Savjeta mjesne zajednice može biti izabran građanin, upisan u birački spisak grada (u daljem tekstu: birački spisak), sa prebivalištem na području mjesne zajednice.

Strani državljanin sa boravištem na području mjesne zajednice najmanje godinu dana prije održavanja izbora, može biti počasni član Savjeta mjesne zajednice, o čemu odlučuje Savjet mjesne zajednice.

Izbori za članove Savjeta mjesne zajednice održavaju se u svim mjesnim zajednicama i to najkasnije šest mjeseci nakon potvrđenih izbora za Gradsko vijeće.

Mandat članova Savjeta mjesne zajednice traje četiri godine.

**Član 70.**

Prva sjednica Savjeta mjesne zajednice biće održana u roku od trideset dana od dana objavljivanja rezultata izbora za savjete mjesnih zajednica.

Sjednica može biti održana uz prisustvo najmanje dvije trećine izabranih članova.

Savjet mjesne zajednice donosi odluke većinom glasova ukupnog broja članova.

Kandidat sa liste za izbor članova savjeta MZ sa najvećim brojem osvojenih glasova je predsjednik Mjesne zajednice i po funkciji Predsjednik Savjeta MZ. Savjet mjesne zajednice iz svog sastava bira većinom glasova svih članova zamjenika predsjednika Savjeta MZ.

**Član 71.**

Zbor građana mjesne zajednice je organ konsultovanja o lokalnim poslovima.

Zbor građana se konsultuje o pitanjima o kojima odlučuje savjet mjesne zajednice, kao i o pitanjima o kojima odlučuje Gradsko vijeće dvotrećinskom (2/3) većinom, te u postupku donošenja budžeta i planova Grada, naročito u dijelu koji se odnosi na područje mjesne zajednice.

Zbor građana može davati inicijative o pitanjima iz nadležnosti mjesne zajednice Gradu i institucijama koje vrše javne ovlasti.

Inicijativa zbora građana mjesne zajednice, koju je podržalo najmanje 10% građana mjesne zajednice, obavezuje savjet mjesne zajednice, a organe gradske vlasti da se o njoj izjasne.

Savjet mjesne zajednice saziva zbor građana mjesne zajednice po potrebi, a obavezno na zahtjev Gradskog vijeća, gradonačelnika/ce, kao i na inicijativu od najmanje 5% građana mjesnog područja za koje se održava zbor.

**Član 72.**

Zbor građana se održava jedinstveno za mjesnu zajednicu ili po dijelovima za mjesno područje.

Odluku o načinu održavanja zbora građana donosi savjet mjesne zajednice u skladu sa Statutom mjesne zajednice.

**Član 73.**

Nadzor nad zakonitošću rada organa mjesne zajednice vrši Gradsko vijeće, putem službe zavisno od pitanja nadzora.

Gradonačelnik/ca ima pravo i obavezu predložiti Gradskom vijeću da raspusti Savjet mjesne zajednice, odnosno da razriješi od dužnosti predsjednika/cu savjeta MZ, ako se utvrdi da u svom radu krši Statut mjesne zajednice, ovaj Statut ili propise Grada ili ne izvršava povjerene im poslove.

Na prijedlog Komisije za statutarna pitanja i propise Gradsko vijeće može obustaviti od izvršenja odluku mjesne zajednice.

**Član 74.**

Sredstva za rad mjesne zajednice su:

* mjesna zajednica imat će prihode srazmjerne ovlaštenjima predviđenim Zakonom i Statutom;
* sistem finansiranja mjesnih zajednica mora biti dovoljno raznovrstan i evolutan da bi mogao slijediti, koliko je praktički moguće, promjene stvarnih troškova obavljanja poslova iz ovlaštenja mjesne zajednice;
* sredstva osigurana iz sredstava samodoprinosa;
* sredstva za usluge koja svojim aktivnostima ostvaruje mjesna zajenica;
* pokloni i druga sredstva,

Mjesna zajednica koristi sredstva u skladu sa svojim programima i planovima.

**Član 75.**

Stručne i administrativno-tehničke poslove za potrebe organa mjesne zajednice, vrši gradska služba nadležna za odnose sa mjesnim zajednicama.

**VII NEPOSREDNO UČESTVOVANJE GRAĐANA U ODLUČIVANJU I IZJAŠNJAVANJE GRAĐANA O PITANJIMA IZ SAMOUPRAVNOG DJELOKRUGA GRADA**

**Član 76.**

Građani na teritoriji grada, mogu neposredno da učestvuju u odlučivanju o lokalnim poslovima iz samoupravnog djelokruga Grada:

* referendumom,
* zbor građana mjesne zajednice,
* građanskom inicijativom,
* drugim oblicima.

**REFERENDUM**

**Član 77.**

Gradsko vijeće raspisuje referendum radi odlučivanja o prijedlogu za udruživanje Grada sa drugim općinama, o prijedlogu za promjenu granica Grada, kao i o drugim pitanjima za koje odluku o raspisivanju referenduma donese gradsko vijeće dvotrećinskom većinom glasova.

Pravo na odlučivanje na referendumu imaju građani koji imaju prebivalište na području grada i koji su upisani u birački spisak.

Odluka donesena na referendumu obavezna je za Gradsko vijeće.

**Član 78.**

Prijedlog za raspisivanje referenduma mogu podnijeti:

* 1/3 vijećnika/ca Gradskog vijeća,
* Gradonačelnik/ca,
* 1/3 mjesnih zajednica, na osnovu odluka koju donose zborovi mjesnih zajednica,
* 10% registrovanih birača Grada Konjica.

**Član 79.**

Odlukom o raspisivanju referenduma određuju se pitanja o kojima građani treba da se izjasne na referendumu, područje na kojem treba provesti referendum kao i bliže uređivanje postupka za održavanje referenduma.

Referendum provodi komisija za provođenje referenduma koju imenuje Gradsko vijeće i odbor za sprovođenje glasanja na glasačkom mjestu kojeg imenuje komisija za sprovođenje referenduma.

Komisija za sprovođenje referenduma određuje glasačka mjesta na području na kojem će se građani izjašnjavati na referendumu.

**Član 80.**

Na referendumu se građani tajnim glasanjem izjašnjavaju “ZA” ili “PROTIV” prijedloga o kojem se glasa.

Ako građani na referendumu odbiju određeni prijedlog, to se pitanje može staviti na refrendum nakon isteka godine dana od sprovedenog referenduma.

**ZBOR GRAĐANA MJESNE ZAJEDNICE**

**Član 81.**

Zbor građana mjesne zajednice saziva se radi izjašnjavanja građana o pojedinim pitanjima iz samoupravnog djelokruga Grada, raspravljanja o potrebama i interesima građana, te davanja prijedloga za rješavanje pitanja od mjesnog značaja kao što su:

* izgradnja i održavanje puteva, kanalizacije, vodovoda i drugih komunalnih potreba i infrastrukture;
* uređenje naselja, izgradnju i uređenje parkova, nasada, dječijih igrališta, sportskih i drugih objekata;
* zaštita čovjekove okoline i slično.

**Član 82.**

Zbor građana saziva predsjednik mjesne zajednice, a može ga sazvati i gradonačelnik/ca i Gradsko vijeće, kada to ocijene važnim.

Mjesni zbor građana saziva se za dio područja mjesne zajednice koji čini zasebnu cjelinu (dio naselja, stambeni blok ili više manjih naselja).

Zbor građana saziva se javnim upućivanjem poziva.

Poziv za zbor mora biti javno objavljen na uobičajen način i prikladan mjesnim prilikama, na cijelom području za koje se zbor održava najmanje 8 dana, a u izuzetno hitnim slučajevima 3 dana prije održavanja zbora.

U pozivu se mora naznačiti prijedlog dnevnog reda, mjesto i vrijeme održavanja zbora.

Organi mjesne zajednice dužni su organizirati i osigurati održavanje zbora građana.

O održavanju zbora građana brine se predsjednik mjesne zajednice, odnosno njegov zamjenik.

Zbor građana vodi predsjednik mjesne zajednice ili njegov zamjenik.

**Član 83.**

Na zboru građana imaju pravo sudjelovati građani koji imaju prebivalište na području za koje je sazvan zbor građana.

Zbor građana donosi zaključke većinom glasova prisutnih, pod uslovom da zboru prisustvuje jedna desetina (1/10) birača.

Zaključci doneseni na zboru građana obavezujući su za Savjet mjesne zajednice.

Mišljenja i prijedloge iznesene na zboru građana Gradsko vijeće i gradonačelnik/ca dužni su razmatrati u toku rasprave o pitanju na koje se ta mišljenja i prijedlozi odnose.

**GRAĐANSKA INICIJATIVA**

**Član 84.**

Građani mogu Gradskom vijeću uputiti inicijativu za donošenje propisa i drugih akata iz nadležnosti Gradskog vijeća, u cilju rješavanja određenog pitanja.

Ukoliko su za realizaciju građanske inicijative potrebna sredstva, inicijativa mora sadržavati prijedlog načina njihovog obezbjeđivanja.

Gradsko vijeće je dužno razmotriti građansku inicijativu koju je svojim potpisom podržalo najmanje 5 (pet)% birača upisanih u birački spisak, što prije a najkasnije u roku od 60 dana.

**DRUGI OBLICI UČESTVOVANJA GRAĐANA U ODLUČIVANJU I IZJAŠNJAVANJU O PITANJIMA IZ SAMOUPRAVNOG DJELOKRUGA GRADA,**

**SLOBODNI OBLICI UDRUŽIVANJA**

**Član 85.**

Grad afirmiše društvene inicijative i aktivnosti na polju razvoja civilnog društva, socijalne brige, očuvanja okoline, kulturne i umjetničke baštine preko organizacija i udruženja građana, čiji su ciljevi humanitarnog, obrazovnog, naučnog, sportskog, rekreativnog, kulturnog i vjerskog karaktera.

Grad pridaje važnost konsultacijama sa stručnjacima i naučnim radnicima, kao i sa stranim državljanima sa boravištem na njenoj teritoriji i afirmiše njihovo aktivno učestvovanje u izgradnji ekonomskog, kulturnog i socijalnog života građana grada i afirmisanju grada i njenog razvoja u cjelini.

Dajući značaj navedenim oblicima udruživanja građana, Grad obezbjeđuje:

* informacije i pristup administrativnim procedurama;
* pristup strukturama i gradskim uslugama;
* prezentiranje projekata ili dokumentovanje drugih planova i aktivnosti;
* prezentiranje gradonačelniku/ci i Gradskom vijeću prijedloga, primjedbi i sugestija.

**PREDSTAVKE, PRIGOVORI I PRITUŽBE**

**Član 86.**

Građani i pravna lica imaju pravo Gradskom vijeću i gradonačelniku/ci podnositi prigovore i pritužbe.

Organi iz prethodnog stava dužni su omogućiti građanima i pravnim licima podnošenje prigovora i pritužbi na svoj rad te na odnos zaposlenih u tim organima kada im se obraćaju radi ostvarivanja svojih prava i interesa ili izvršavanja građanskih dužnosti.

Prigovor i pritužba moraju biti potpisane i na njima navedena imena i prezimena te adresa građana koji ih podnose, odnosno naziv i sjedište pravnog subjekta.

Na podnesene prigovore i pritužbe organi iz stava 1. ovog člana dužni su građanima i pravnim subjektima dati odgovor u roku od 30 dana od dana podnošenja prigovora odnosno pritužbe.

Organi iz stava 1. su dužni u službenim prostorijama na vidnom mjestu osigurati potrebna tehnička i druga sredstva za podnošenje predstavki, prigovora, pritužbi te omogućiti usmeno davanje istih.

**ORGANI PARTICIPACIJE**

**Član 87.**

Grad podstiče osnivanje različitih oblika i organa participacije i afirmiše vođenje gradskih usluga na osnovu zahtjeva korisnika usluga, te afirmiše formiranje udruženja korisnika usluga, osiguravajući im neophodnu podršku.

Grad afirmiše osnivanje organa participacije koji predstavljaju djecu i mlade, s ciljem da promovira njihovo aktivno učestvovanje u izgradnji civilnog društva.

Jednom godišnje organi participacije su dužni pismenim putem izvještavati organe grada i mjesne zajednice o svojim aktivnostima.

Grad afirmiše aktivno učestvovanje međunarodnih organizacija, nevladinih orgnizacija stranih država i stranih državljana u definiranju programa i aktivnosti organa Grada.

Predstavnici iz prethodnog stava mogu aktivno učestvovati i davati prijedloge, sugestije, mišljenja na materijale koji se razmatraju na sjednici Gradskog vijeća.

**SAVJETOVANJE**

**Član 88.**

Grad, sa ciljem da poboljša aktivno i efikasno učestvovanje građana u odlučivanju i transparentnost administrativnih poslova, promovira razne oblike savjetovanja putem:

* mjesnog zbora građana;
* organizacija korisnika javnih usluga;
* javnog poziva građanima da prezentiraju prijedloge i zapažanja u odnosu na mjere i rad organa vlasti;
* ankete javnog mnijenja;
* javnog informisanja.

**KONSULTATIVNI SASTANCI**

**Član 89.**

Putem konsultativnih sastanaka Grada prije donošenja odluka promovira razne oblike savjetovanja sa asocijacijama i udruženjima građana, građanima, stručnjacima i naučnim radnicima koji mogu doprinijeti kvalitetnoj pripremi prijedloga odluka u interesu građana i grada u cjelini.

**JAVNA RASPRAVA**

**Član 90.**

Gradsko vijeće putem javne rasprave omogućava građanima da učestvuju u donošenju propisa iz nadležnosti Grada, u skladu sa Zakonom, Poslovnikom Gradskog vijeća i ovim Statutom.

Poslovnikom Gradskog vijeća detaljnije će se regulisati obaveze predlagača i način vođenja javne rasprave.

**SATI GRAĐANA**

**Član 91.**

Gradonačelnik/ca i predsjedavajući/a Gradskog vijeća mogu odrediti jedan dan u mjesecu u kojem će dio radnog vremena posvetiti neposrednom susretu i razgovoru sa građanima.

Detaljnije odredbe o načinu i terminima organiziranja susreta određuju se posebnim aktom.

**VIII – FINANSIRANJE I IMOVINA GRADA**

**Član 92.**

Gradima pravo slobodnog i samostalnog raspolaganja svojom imovinom u skladu sa zakonom. Grad samostalno raspolaže finansijskim sredstvima u skladu sa zakonom.

Finansijskim sredstvima i imovinom Grada mora se upravljati u skladu sa zakonom i drugim propisima u interesu stanovnika grada .

**Član 93.**

Finansiranje Grada vrši se iz poreza, taksi, prihoda od pokretnih i nepokretnih stvari, koncesija, dotacija, naknada, zaduživanja kod banaka i drugih finansijskih organizacija, donacija i drugih prihoda utvrđenih zakonom i dugim propisima.

Grad ima pravo i dužnost osigurati dodatna sredstva kroz sistem aktivne ekonomske politike.

**Član 94.**

Gradu pripadaju prihodi, u skladu sa Zakonom, i to:

a) Vlastiti prihodi:

* porez na imovinu, porez od poljoprivredne djelatosti, porez na promet nekretnina kao i drugi porezi u skladu sa zakonom, za koje Grad samostalno određuje stopu;
* komunalne takse, druge takse i naknade čije iznose utvrđuje Gradsko vijeće u skladu sa zakonom;
* kazne naplaćene po gradskim propisima;
* kamate;
* prihodi ostvareni upravljanjem i prodajom imovine grada;
* prihodi od preduzeća i drugih pravnih lica u vlasništvu grada;
* prihodu od sredstava hidroakumulacije,
* prihodi od koncesija u skladu sa zakonom;
* darovi, nasljedstva, pomoći i donacije;
* prihodi od samodoprinosa;
* prihodi od budžetskih korisnika;
* prihodi ostvareni kupovinom i prodajom dionica u svom vlasništvu;
* drugi prihodi utvrđeni zakonom i odlukom Gradskog vijeća.

b) drugi prihodi

* prihodi od dijeljenih poreza u skladu sa zakonom;
* transferi i grantovi od viših nivoa vlasti;
* udružena sredstva;
* dug u skladu sa zakonom.

Ostvarenim prihodima Grada samostalno raspolaže kroz budžet koji donosi Gradsko vijeće u skladu sa zakonom i drugim propisima.

**Član 95.**

Gr**ad** može radi zadovoljavanja potreba građana prikupljati sredstva na osnovu neposrednog izjašnjavanja građana u skladu sa zakonom, odnosno ovim Statutom.

Odluku o pokretanju postupka prikupljanja sredstava na način utvrđen prethodnim stavom, donosi Gradsko vijeće na prijedlog:

* jedne trećine vijećnika/ca Gradskog vijeća;
* gradonačelnika/ce;
* jedne trećine mjesnih zajednica na osnovu odluka zborova građana.

**Član 96.**

Imovinu Grada čine stvari, prava i novčana sredstva.

Imovinom Grada upravlja i raspolaže Gradsko vijeće na način i pod uslovima propisanim zakonom, popisima donesenim na osnovu zakona i ovim Statutom.

**Član 97.**

Svako ima pravo služiti se javnim dobrima u općoj upotrebi prema namjeni određenoj zakonom, odlukom Grada ili kako odredi pravna osoba kojoj je data na upravljanje i koja njima neposredno upravlja.

**Član 98.**

Grad se može zaduživati, davati jamstva i garancije u skladu sa zakonom.

**IX– BUDŽET GRADA KONJIC**

**Član 99.**

Prihodi i rashodi Grada utvrđuju se u budžetu Grada.

Prihodi i rashodi budžeta moraju biti uravnoteženi.

**Član 100.**

Gradonačelnik/ca je dužan dostaviti prijedlog budžeta Gradskom vijeću u roku propisanom budžetskim kalendarom.

Gradsko vijeće, većinom ukupnog broja vijećnika/ca, usvaja budžet u roku predviđenom budžetskim kalendarom.

Izrada i donošenje budžeta vrši se u skladu sa Zakonom o budžetima u Federaciji BiH i po proceduri utvrđenoj Budžetskim kalendarom.

O budžetu se provodi javna rasprava.

**Član 101.**

Do usvajanja novog budžeta, najduže 90 dana nakon početka budžetske godine, finansiranje Grada ne može biti veće od realizacije budžeta za isti period prethodne godine umanjenog za kapitalne investicije, izuzev onih kapitalnih investicija čija se realizacija nastavlja u tekućoj godini.

**Član 102.**

Ukoliko Gradsko vijeće ne donese budžet u roku od 90 dana od početka budžetske godine, gradonačelnik/ca proglašava budžet.

Budžet stupa na snagu nakon objavljivanja u «Službenom glasniku Grada Konjica».

**Član 103.**

Ukoliko gradonačelnik/ca ili Gradsko vijeće ili jedna trećina vijećnika/ca smatraju da usvojeni budžet u određenoj poziciji može ugroziti funkcionisanje Grada, mogu u roku od sedam dana da traže arbitražu, od nadležnog tijela Federalnog ministarstva finansija, čiji nalaz je obavezujući.

Do donošenja arbitražne odluke budžet se izvršava.

**X – PROPISI I DRUGI AKTI GRADA**

**Član 104.**

Gradsko vijeće donosi propise i druge akte, preporuke, smjernice, deklaracije, rezolucije, zaključke, te pojedinačne akte, u skladu sa Ustavom, Zakonom i ovim Statutom.

Gradsko vijeće donosi sljedeće propise: Statut, budžet, planske akte, odluke, rješenja, zaključke i druge propise utvrđene Poslovnikom o radu Gradskog vijeća.

Poslovnikom o radu Gradskog vijeća utvrđuje se način i postupak donošenja propisa i akata Gradskog vijeća.

**Član 105.**

Gradonačelnik/ca, u izvršavanju zakona, propisa i općih akata iz samoupravnog djelokruga Grada, donosi odluke, rješenja, pravilnike i druge akte za čije je donošenje ovlašten/a zakonom, drugim propisom, ovim Statutom ili odlukom Gradskog vijeća.

**Član 106.**

Odluke i drugi opći akti Gradskog vijeća po pravili moraju se objaviti u «Službenom glasniku Grada Konjica», prije nego stupe na snagu.

**Član 107.**

Protiv pojedinačnih upravnih akata, radnji i mjera gradonačelnika/ce i službi donesenih u prvom stepenu, koje se odnose na pitanja koja po Ustavu i Zakonu čine isključivo samoupravni djelokrug Grada može se izjaviti žalba Žalbenom vijeću Gradskog vijeća.

Žalbeno vijeće iz prethodnog stava osniva se posebnom odlukom Gradskog vijeća, kojom se naročito utvrđuje naziv tijela, nadležnost, broj i sastav članova, način imenovanja članova, pečat i sjedište, način i postupak odlučivanja i druga pitanja od značaja za uređenje i rad Žalbenog vijeća.

**XI – DONOŠENJE I IZMJENE STATUTA GRADA**

**Član 108.**

Postupak za donošenje Statuta pokreće se donošenjem Odluke o izmjeni Statuta i obuhvata: utvrđivanje i razmatranje nacrta, javnu raspravu, utvrđivanje prijedloga i usvajanje Statuta.

**Član 109.**

Prijedlog za pokretanje postupka za izmjene Statuta može podnijeti jedna trećina vijećnika/ca Gradskog vijeća, gradonačelnik/ca i Komisija za statutarna pitanja i propise.

Prijedlog iz stava 1. ovog člana mora biti obrazložen, a podnosi se predsjedniku/ci gradskog vijeća u pismenoj formi.

Prijedlog za izmjenu Statuta predsjednik/ca Gradskog vijeća upućuje Komisiji za statutarna pitanja i propise, koja je razmatra i uz mišljenje upućuje Gradskom vijeću.

Inicijativu za izmjenu Statuta Grada, mogu dati građani, putem mjesnih zajednica.

Promjene Statuta vrši se odlukom Gradskog vijeća.

**XII - JAVNOST I TRANSPARENTNOST**

**Član 110.**

Grad osigurava javnost rada u postupku donošenja odluka, uključivanjem javnosti, odnosno omogućavanjem građanima da neposredno učestvuju u postupku donošenja odluka i odlučivanju, u skladu sa zakonom i ovim Statutom, te da prisustvuju sjednicama Gradskog vijeća u skladu sa Poslovnikom o radu Gradskog vijeća.

**Član 111.**

Transparentnost rada Grada ostvaruje kroz otvorenost postupka realizacije gradskih propisa i akata, primjenu zakona i drugih propisa, te kroz upoznavanje javnosti sa njihovom primjenom.

Transparentnost se obezbjeđuje kroz slobodu pristupa informacijama i informisanje javnosti, objavljivanje izvještaja, budžeta i drugih sadržaja, putem sredstava javnog informisanja, vlastitog informacionog sistema, Web stranice Grada i druge oblike informisanja.

Grad će javnosti podnositi godišnji izvještaj u kojem će se uporediti postignuti rezultati sa planiranim programskim ciljevima.

**Član 112.**

Grad će objaviti i na drugi način učiniti javno dostupnim svoje propise i akte.

Grad neće objaviti ili na drugi način učiniti javno dostupnim propise i akte čije bi objavljivanje bilo u suprotnosti sa zakonom, drugim propisima i aktima Gradskog vijeća, kao ni informacije koje uključuju lične interese koji se odnose na privatnost trećeg lica, osim ako je to opravdano javnim interesom.

**XIII ZAŠTITA PRAVA NA LOKALNU SAMOUPRAVU**

**Član 113.**

Radi ostvarivanja ustavom, zakonom i statutom utvrđenih prava osigurava se zaštita prava građana na lokalnu samoupravu, a posebno:

* da građani putem referenduma i drugih oblika odlučivanja ličnim izjašnjavanjem ili preko slobodno izabranih vijećnika/ca odlučuju o poslovima lokalnog značaja,
* prava građana na samoorganiziranje,
* pravo građana da budu konsultovani o svim pitanjima kad se zakonom uređuju pitanja kojima se uređuju prava i obaveze grada,
* da građani na zborovima građana razmatraju i daju mišljenja u slučajevima kada Kanton prenosi pojedine poslove gradu iz okvira svoje nadležnosti.

**Član 114.**

Zaštita prava građana na lokalnu samoupravu obuhvata naročito:

* obavezu pravnih lica da poštuju, sprovode i ne krše odluke donijete referendumom građana i zakonite odluke Gradskog vijeća,
* obavezu Gradskog vijeća da blagovremeno odgovore na zaključke zbora građana i građansku inicijativu,
* obaveza poslodavaca da sprovode odluku o samodoprinosu.

**Član 115.**

Građani i organi grada mogu dati inicijativu nadležnim kantonalnim organima da podnesu zahtjev Ustavnom sudu Federacije Bosne i Hercegovine za utvrđivanje ustavnosti i zakonitosti propisa, koji donosi organ kantonalne vlasti ili vlasti grada, ako smatraju da se tim propisom povrjeđuju prava građana na lokalnu samoupravu.

**XIV – ODNOSI I SARADNJA SA FEDERALNIM I KANTONALNIM VLASTIMA**

**Član 116.**

Gradske, kantonalne i federalne vlasti djeluju zajednički na partnerskim osnovama, osim u oblasti administrativnog nadzora koji vrše federalni i kantonalni organi vlasti u pogledu rada vlasti u Gradu.

**Član 117.**

Grad je dužan informisati federalne, odnosno kantonalne vlasti o svim pitanjima i problemima značajnim za izvršavanje prenesenih nadležnosti, a naročito o problemima u provođenju utvrđene politike i izvršavanju propisa.

**Član 118.**

Federalne, odnosno kantonalne vlasti dužne su razmotriti inicijative, prijedloge i sugestije Grada i o svom stavu i preduzetim aktivnostima obavijestiti Grad u roku od 30 dana od dana prijema inicijative, prijedloga ili sugestije.

**Član 119.**

U vršenju povjerenih ovlašćenja i izvršavanju prenesenih nadležnosti Grada će primjenjivati uputstva i smjernice koje dobiju od federalnih i kantonalnih vlasti u skladu sa Zakonom.

**Član 120.**

Federalne, odnosno kantonalne vlasti dužne su u najvećoj mogućoj mjeri konsultovati jedinice lokalne samouprave u postupku donošenja propisa koji ih se direktno tiču.

**XV SARADNJA SA OMBUDSMENIMA**

**Član 121.**

Gradosigurava saradnju sa ombudsmenima.

Grad će ombudsmenu, na njegov zahtjev, omogućiti ispitivanje djelatnosti bilo koje institucije grada koje su povrijedile ljudsko dostojanstvo, prava i slobode, uključujući provođenje etničkog progona ili održavanje njegovih posljedica, omogućiti istraživanje svih dokumenata uključujući tajna dokumenta i omogućiti saradnju od svake osobe uključujući bilo kog službenika, posebno o pribavljanju potrebnih informacija, dokumenata i spisa.

**XVI SARADNJA I UDRUŽIVANJE GRADA**

**Član 122.**

Grad ima pravo da u obavljanju svojih nadležnosti sarađuje sa drugim jedinicama lokalne samouprave radi obavljanja poslova od zajedničkog interesa i u tom cilju mogu se udruživati u zajednice i saveze u skladu sa ustavom i zakonom i Evropskom poveljom o lokalnoj samoupravi.

Ciljevi, uslovi, institucije, saradnja i međusobne obaveze, pravna i organizacijska pitanja, finansijski odnosi i način rješavanja sporova utvrđuje se sporazumom.

Sporazum iz prethodnog stava obavezno se dostavlja Vladi Kantona.

Zajednice jedinica lokalne samouprave su pravne osobe i imaju svoj statut.

**Član 123.**

Grad može uspostavljati trajne prijateljske odnose sa drugim općinama ili gradovima u državi i inostranstvu na području privredne, naučno-tehničke, kulturno-prosvjetne i drugih oblika saradnje.

Grad može pristupiti međunarodnim udruženjima lokalnih jednica, sarađivati sa njima, odnosno zajednicama i udruženjima drugih država u skladu sa Ustavom, Zakonom i Evropskom poveljom o lokalnoj samoupravi.

U slučaju iz stav 1. i 2. odluku donosi Gradsko vijeće.

**Član 124.**

Grad se može udruživati u saveze općina i gradova na nivou Bosne i Hercegovine i Federacije BiH radi zaštite zajedničkih interesa kao i promoviranja i unapređenja lokalne samouprave, zaštite zajedničkog interesa.

Odluku o osnivanju saveza odnosno odluku o pristupanju savezu donosi Gradsko vijeće.

**XVII UPRAVNI NADZOR NAD RADOM JEDINICA LOKALNE SAMOUPRAVE**

**Član 125.**

Upravni nadzor nad aktivnostima jedinica lokalne samouprave vrše nadležni federalni i kantonalni organi u okviru svojih odgovarajućih područja nadležnosti. Upravni nadzor nad aktivnostima Grada vrši se samo u slučajevima utvrđenim zakonom tako da ne ograničava pravo organa Grada da samostalno i u skladu sa zakonom upravljaju javnim poslovima koji spadaju u djelokrug njihovih vlastitih nadležnosti. Nadzor u pogledu zakonitosti i ekspeditivnosti donesenih odluka može se vršiti u odnosu na poslove čije je obavljanje povjereno Gradu. Federalni i kantonalni organi mogu zajednički vršiti nadzor nad ekspeditivnošću u donošenju odluka.

Sve konačne odluke koje se odnose na poništavanje ili preinačavanje akata jedinica lokalne samouprave, usvojenih u okviru njihovih vlastitih nadležnosti, donosi nadležni sud.

Postupak vršenja upravnog nadzora nad aktivnostima jedinice lokalne samouprave utvrđuje se zakonom.

**Član 126.**

Upravni nadzor nad radom organa Grada u vršenju vlastitih nadležnosti kao jedinice lokalne samouprave vršit će se na način da se ojača uloga nezavisnih tijela, te unutrašnji mehanizmi nadzora, posebno u oblastima finansija i upravljanja.

Posebnim aktom će se regulisati mehanizmi interne revizije iz oblasti finansija i upravljanja.

**Član 127.**

Nadzor nad provođenjem ovog Statuta vrši Komisija za statutarna pitanja i propise.

**Član 128.**

Organi Grada odgovorni su za hitnu i potpunu provedbu privremene mjere i sudske odluke koje sud donese u okviru svoje nadležnosti u vezi s nadzorom nad radom organa Grada.

**XVIII POVJERAVANJE JAVNIH OVLAŠTENJA IZ SAMOUPRAVNOG DJELOKRUGA**

**Član 129.**

Obavljanje pojedinih upravnih i stručnih poslova iz samoupravnog djelokruga Grada, izuzev poslova inspekcijskog nadzora može se Odlukom Gradskog vijeća, u skladu sa Zakonom, povjeriti ustanovama i drugim pravnim licima s javnim ovlaštenjima.

Odluka Gradskog vijeća kojom se povjeravaju javna ovlašćenja određuje se i način obavljanja tih ovlaštenja kao i prava dužnosti obavljanja nadzora nad izvršenjem tih povjerenih ovlašćenja.

Upravni nadzor nad radom institucija kojima su povjerena javna ovlaštenja obavlja gradonačelnik/ca u skladu sa Zakonom o lokalnoj samoupravi i Odlukom iz ovog člana.

**Član 130.**

U obavljanju upravnog nadzora nad radom institucija kojima se povjeravaju javna ovlaštenja gradonačelnik/ca ima pravo i dužnost naročito:

* provoditi inspekcijski nadzor i u skladu sa svojim nadležnostima osigurati obavljanje poslova iz javnog ovlašćenja zakonito i u skladu sa propisom Gradskog vijeća,
* rješavati po žalbama protiv donesenih upravnih akata u obavljanju povjerenih javnih ovlašćenja, kada je to utvrđeno odlukom iz prethodnog člana,
* po potrebi davati stručna uputstva i objašnjenja za primjenu zakona i drugih propisa koji se odnose na obavljanje povjerenih javnih ovlaštenja,
* preduzimati druge mjere, izršavati druga prava koja po zakonu ima drugostepeni organ u upravnom postupku.

Institucije koje imaju javna ovlašćenja dužne su gradonačelniku/ci najmanje jedanput godišnje podnijeti izvještaj o obavljanju povjerenih javnih ovlašćenja i na njegovo traženje dostavljati određene podatke i dokumente značajne za obavljanje nadzora nad obavljanjem povjerenih ovlašćenja.

**Član 131.**

U okviru samoupravno djelokruga Grada može da osnuje ustanove, javne ustanove, u skladu sa zakonom, kao i javna preduzeća u cilju obavljanja djelatnosti od javnog društvenog interesa.

Upravni odbori odnosno Nadzorni odbori javnih ustanova i javnih preduzeća dužni su najmanje jednom godišnje podnijeti izvještajo svom radu i radu navenih pravnih subjekata Gradskom vijeću na razmatranje.

**XIX– PRELAZNE I ZAVRŠNE ODREDBE**

 **Član 132.**

Danom stupanja na snagu ovog Statuta prestaje da važi Statut Općine Konjic («Službeni glasnik Općine Konjic» broj: 4/11,6/11, 3/20), i Privremena statutarna Odluka Grada Konjica (Službeni glasnik Grada Konjic br. 05/22)

Grad će uskladiti svoje propise i akte sa ovim Statutom najkasnije u roku od šest mjeseci od dana stupanja na snagu ovog Statuta.

Stupanjem na snagu ovog Statuta prestaju da važe odredbe propisa i drugih akata Grada koje su u suprotnosti sa ovim Statutom.

**Član 133.**

Prenos poslova i nadležnosti dodijeljenih Zakonom o principima lokalne samouprave u Federaciji BiH, kao i odgovornost Grada za njihovo vršenje, počet će istovremeno s prijenosom sredstava potrebnih za njihovo obavljanje.

**Član 134.**

Ovaj Statut stupa na snagu danom objavljivanja u «Službenom glasniku Grada Konjica” i ima se objaviti na Oglasnoj tabli Grada Konjica.

Broj : \_\_\_\_\_\_\_\_\_\_\_\_\_\_\_\_\_\_\_

Konjic,\_\_\_\_\_\_\_\_\_\_.2022.godine

 PREDSJEDNIK

GRADSKOG VIJEĆA

 Kenan Greda